Source: https://www.riigiteataja.ee/akt/13256249
Timestamp: 2020-04-07 20:14:30+00:00
Document Index: 4305977

Matched Legal Cases: ['§ 1', '§ 2', '§ 3', '§ 4', '§ 5', '§ 201', '§ 1', '§ 2', '§ 3', '§ 4', '§ 5']

Väljasaatmisdokumendi väljaandmise kord ja väljasaatmisdokumendi vorm – Riigi Teataja
Väljasaatmisdokumendi väljaandmise kord ja väljasaatmisdokumendi vorm
Väljasaatmisdokumendi väljaandmise kord ja väljasaatmisdokumendi vorm - sisukord
§ 1 Väljasaatmisdokumendi väljaandmine
§ 2 Väljasaatmisdokumendi kehtivus
§ 3 Arvestuse pidamine väljasaatmisdokumentide üle
§ 4 Isikuandmete töötlemine ja dokumentide säilitamine
§ 5 Väljasaatmisdokumendi vorm
Vastu võetud 17.01.2007 nr 14
RTL 2007, 9, 146
Määrus kehtestatakse «Väljasõidukohustuse ja sissesõidukeelu seaduse» § 201 lõike 4 alusel.
§ 1. Väljasaatmisdokumendi väljaandmine
(1) Euroopa Liidu ühtne reisidokument (edaspidi väljasaatmisdokument) antakse väljasaadetavale vormikohase taotluseta ühekordseks Eestist lahkumiseks ja vastuvõtvasse riiki sisenemiseks, kui tal puudub kehtiv reisidokument või välisriigi väljaantud tagasipöördumistunnistus ja vastuvõttev riik on andnud kirjaliku nõusoleku väljasaadetava tagasivõtmiseks.
(2) Väljasaatmisdokumendi annab välja prefektuur väljasõidukohustuse sundtäitmise protokolli andmete alusel, mille ärakirja on talle väljasaatmist korraldav valitsusasutus eelnevalt edastanud.
(3) Väljasaatmisdokument vormistatakse ja väljasaadetav fotografeeritakse vahetult enne väljasaatmise toimumist piiripunktis, mille kaudu toimub väljasaadetava suunamine või üleandmine vastuvõtva riigi selleks pädevatele asutustele.
(4) Prefektuuri palvel edastab väljasaatmist korraldav valitsusasutus enne väljasaatmise täideviimist väljasaadetavale väljasaatmisdokumendi vormistamiseks vajalikud täiendavad andmed ning väljasaadetava foto.
§ 2. Väljasaatmisdokumendi kehtivus
(1) Väljasaatmisdokument kehtib väljasaadetava vastuvõtvasse riiki saabumiseni.
(2) Prefektuur võib tunnistada väljasaatmisdokumendi kehtetuks, kui ilmneb, et väljasaatmisdokument on välja antud valeandmete alusel.
(3) Prefektuur teeb kehtetuks tunnistatud väljasaatmisdokumenti vastava märke või muudab selle muul viisil kasutamiskõlbmatuks, välja arvatud juhul, kui dokument on kadunud või hävinud.
§ 3. Arvestuse pidamine väljasaatmisdokumentide üle
Politsei- ja Piirivalveamet peab arvestust välja antud väljasaatmisdokumentide üle.
§ 4. Isikuandmete töötlemine ja dokumentide säilitamine
(1) Väljasaatmisdokumendi väljaandmise menetluses väljasaadetava isikuandmete töötlemisel järgitakse isikuandmete kaitse seadust.
(2) Väljasaatmisdokumendi koopiaid säilitatakse vastavalt arhiiviseaduses ja selle alusel kehtestatud õigusaktides sätestatud korrale.
§ 5. Väljasaatmisdokumendi vorm
Kehtestada väljasaatmisdokumendi vorm (lisatud).
Siseministri 17. jaanuari 2007. a määruse nr 14 «Väljasaatmisdokumendi väljaandmise kord ja väljasaatmisdokumendi vorm»